ສຫລ ຜ່ອນຜັນ ການຫ້າມ ຂາຍອາວຸດ ຮ້າຍແຮງ ໃຫ້ແກ່ ຫວຽດນາມ
ສະຫະລັດ ຍົກເລີກບາງພາກສ່ວນ ຂອງການຫ້າມຂາຍອາວຸດ ໃຫ້ແກ່ຫວຽດນາມ ຊຶ່ງເປັນການ​​ເຄື່ອນ​ໄຫວ ​ຄັ້ງ​ປະຫວັດ​ສາດ 4 ທົດສະວັດ ຫຼັງ​ຈາກ​​ສົງຄາມ​ຫວຽດນາ​ມ ສິ້ນສຸດລົງ.
ສະຫະລັດ ໄດ້ຍົກເລີກເປັນບາງພາກສ່ວນ ໃນການຫ້າມຂາຍ ອາວຸດຮ້າຍແຮງໃຫ້ແກ່ຫວຽດນາມ ທີ່ມີມາໄດ້ຫຼາຍທົດສະວັດ ແລ້ວນັ້ນ ຊຶ່ງເປັນການເຄື່ອນໄຫວ ຄັ້ງປະຫວັດສາດ ທີ່ມີຂື້ນ ເກືອບສີ່ສິບປີຫລັງຈາກສົງຄາມຫວຽດນາມສິ້ນສຸດລົງ ກະຊວງຕ່າງປະເທດສະຫະລັດ ໃນວັນພະຫັດວານນີ້ ໄດ້ ກ່າວເຖິງການເຄຶ່ອນໄຫວນີ້ວ່າ “ແມ່ນເພື່ອອຳນວຍໃຫ້ ມີ ການມອບໂອນໃນອະນາຄົດ ກ່ຽວກັບອຸບ ປະກອນທີ່ພົວ ພັນກັບຄວາມປອດໄພທາງທະເລ” ໃນດ້ານທາງທະຫານ ໃຫ້ແກ່ອະດີດຄູ່ສັດຕູ ໂຄສົກຍິງ ທ່ານນາງ Jen Psaki ກ່າວວ່າ ສະຫະລັດ ຮູ້ຢູ່ ກ່ຽວກັບຄວາມເປັນຫ່ວງດ້ານສິດທິມະນຸດ ໃນຫວຽດນາມ ໂດຍກ່າວວ່າ ການຂາຍອາວຸດ ຈະຖືກພິຈາລະນາ ເປັນກໍລະນີໆໄປ ທ່ານນາງ Psaki ເວົ້າວ່າ “ຄວາມສຳພັນໃນດ້ານຄວາມປອດໄພ ຂອງພວກເຮົາ ຍັງຢູ່ໃນ ຂັ້ນທົບທວນຢູ່ເປັນປະຈຳ ເປັນທີ່ແຈ່ມແຈ້ງແລ້ວວ່າ ຍັງມີວຽກງານຫລາຍຢ່າງທີ່ຈຳເປັນ ຈະຕ້ອງໄດ້ເຮັດ ຢູ່ໃນຂົງເຂດວຽກງານ ເຊັ່ນດ້ານ ສິດທິມະນຸດ ແລະນັ້ນແມ່ນສິ່ງນຶ່ງທີ່ລັດ ຖະມົນຕີ ຕ່າງປະເທດ ທ່ານ John Kerry ໄດ້ກ່າວ ຢູ່ໃນລະຫວ່າງການປະຊຸມ ແລະນີ້ເປັນການຍົກເລີກພາກສ່ວນນຶ່ງເທົ່ານັ້ນ ” ຫວຽດນາມ ກຳລັງປະເຊີນໜ້າເພີ້ມຂຶ້ນການຮຸກຮານໃນການອ້າງກຳມະສິດເອົາ ເຂດນ້ຳ ແດນດິນຂອງຈີນ ໃນທະເລຈີນໃຕ້ ພ້ອມທັງບໍ່ແຮ່ແລະສົມບັດພະລັງ ງານ ເຮືອລາດຕະເວນໃນທະເລຂອງຫວຽດນາມ ໄດ້ປະເຊີນໜ້າກັບກອງທັບ ເຮືອຈີນ ຢູ່ໃນຫລາຍໆໂອກາດ ໃນຂະນະທີ່ຄວາມເຄັ່ງຕືງໄດ້ເພີ້ມຂື້ນໃນບໍ່ເທົ່າໃດປີທີ່ຜ່ານມານີ້ ສະມາຊິກສະພາສູງສະຫະລັດ ທ່ານ John McCain ອະດີດນັກບິນກອງທັບເຮືອ ແລະຊະເລີຍເສິກສົງຄາມຫວຽດນາມ ໄດ້ເຫັນດີກັບການຍົກເລີກດັ່ງກ່າວ ແຕ່ອົງການຂ່າວ Reuters ອ້າງຄຳເວົ້າທ່ານ ທີ່ກາວວ່າ ທ່ານໄດ້ຮ້ອງໃຫ້ ລັດຖະບານຮາໂນ່ຍປັບປຸງ ປະຫວັດການນັບຖືສິດທິມະນຸດຂອງຕົນ